b'\n_START_ARTICLE_\nJuta Nugin\n_START_PARAGRAPH_\nJuta Nugin (s\xc3\xbcndinud 20. veebruaril 1950) on Eesti pedagoog, andragoog ja koolijuht, 1988. aastast Tartu T\xc3\xa4iskasvanute G\xc3\xbcmnaasiumi direktor._NEWLINE_Nugin on t\xc3\xb6\xc3\xb6tanud Tartu T\xc3\xa4iskasvanute G\xc3\xbcmnaasiumi (algselt Tartu Kaug\xc3\xb5ppekeskkooli) direktori ja keemia\xc3\xb5petajana alates 1988. aastast, varem on ta olnud keemia- ja f\xc3\xbc\xc3\xbcsika\xc3\xb5petaja samas koolis ja Tartu 2. Keskkoolis (n\xc3\xbc\xc3\xbcdses Miina H\xc3\xa4rma G\xc3\xbcmnaasiumis). Ta on olnud \xc3\xbcks eestvedajaid reformis, millega arendati n\xc3\xb5ukogudeaegsetest \xc3\xb5htukeskkoolidest t\xc3\xa4nap\xc3\xa4evased t\xc3\xa4iskasvanute g\xc3\xbcmnaasiumid. Koolijuhtimise k\xc3\xb5rvalt on ta \xc3\xb5petanud ka vange Tartu Vanglas ning koolitanud koolidirektoreid. Nugina algatusel sai Tartu T\xc3\xa4iskasvanute G\xc3\xbcmnaasiumist esimene enesehindamist rakendanud t\xc3\xa4iskasvanute kool Eestis._NEWLINE_2003. aastal kaitses Nugin Tartu \xc3\x9clikooli pedagoogikaosakonnas kutsemagistrit\xc3\xb6\xc3\xb6 "Enesehindamine Tartu T\xc3\xa4iskasvanute G\xc3\xbcmnaasiumis" (juhendaja Tiia Tammaru)._NEWLINE_2014. aastal p\xc3\xa4lvis Juta Nugin oma t\xc3\xb6\xc3\xb6 eest koolidirektori ja Eesti t\xc3\xa4iskasvanukoolituse arendajana Tartu medali.'